एपीएफद्वारा उपाधि रक्षा
चिरपरिचित प्रतिद्वन्द्वी शिवम् न्यु डायमन्ड एकेडेमीलाई सोझो सेटमा पन्छाउँदै नेपाल एपीएफ क्लबले चौथो आरबीबी–एनभीए राष्ट्रिय महिला क्लब लिग भलिबलको उपाधि जितेको छ ।
काठमाडौँ — चिरपरिचित प्रतिद्वन्द्वी शिवम् न्यु डायमन्ड एकेडेमीलाई सोझो सेटमा पन्छाउँदै नेपाल एपीएफ क्लबले चौथो आरबीबी–एनभीए राष्ट्रिय महिला क्लब लिग भलिबलको उपाधि जितेको छ ।त्रिपुरेश्वरस्थित कभर्डहलमा शनिबार डिफेन्डिङ च्याम्पियन एपीएफले २५–१४, २५–२३, २५–१९ को जित दर्ता गर्दै उपाधिसहित २ लाख रुपैयाँसहित उपाधि रक्षा गरेको हो । उपविजेता न्यु डायमन्डले १ लाख रुपैयाँमा चित्त बुझायो ।लिग चरणमा न्यु डायमन्डसँग भोगेको हारको बदला लिन उत्रिएको एपीएफले सुरुदेखि नै दबाब कायम राख्यो । स्पाइकर सरस्वती चौधरीले उत्कृष्ट प्रदर्शन गरेपछि पहिलो सेट २५–१४ ले एपीएफले आफ्नो पक्षमा ल्यायो । दोस्रो सेटमा न्यु डायमन्ड पुनरागमनको लक्ष्यमा उत्रँदा सेट प्रतिस्पर्धात्मक रह्यो । दोस्रो सेटमा दुवै टोलीले पालै–पालो अग्रता लिँदै अन्त्यसम्म डटिरहे । हीरा केसीले उत्कृष्ट ब्लकमार्फत अंक जोडेपछि एपीएफले २५–२३ को सेट अग्रतासँगै अगाडि बढ्यो ।तेस्रो सेटमा सुरुदेखि एपीएफ हाबी भयो । सरस्वतीले लगातार स्पाइकमा अंक जोड्दा न्यु डायमन्डको डिफेन्सले अपेक्षाकृत प्रदर्शन गर्न सकेन । प्रतिभाले लगातार स्पाइकमा अंक जोडेर खेलमा फर्काउने प्रयास गरे पनि एपीएफले लय कायम राख्दै २५–१९ ले सेट जित्यो । समग्रमा न्यु डायमन्डको लिफ्टरले खराब प्रदर्शन गर्नु खेलको मुख्य पक्ष रह्यो । प्रतिभाले पाएको मौकामा अंक जोडे पनि अन्य खेलाडीले अपेक्षित प्रदर्शन नगर्दा एपीएफको जित सहज बन्यो । न्यु डायमन्डका प्रशिक्षक कुमार राईले प्रदर्शनमा एकरुपता ल्याउन नसकेका कारण हार बेहोर्नुपरेको स्विकारे ।त्यसअघि तेस्रो स्थानका लागि भएको खेलमा नेपाल पुलिस क्लबले त्रिभुवन आर्मी क्लबलाई ३–० को सोझो सेटमा पराजित गर्‍यो । कामना विष्टको उत्कृष्ट प्रदर्शनप्रेरित पुलिसले २५–२०, २५–२३, २५–२१ को जित दर्ता गर्दै ५० हजार रुपैयाँ पुरस्कार जित्यो । आर्मीले २५ हजार पायो । लगातार प्रदर्शन सुधारिरहेको आर्मीले हरेक सेटमा पुलिसलाई दबाबमा राखेको थियो । तर सेटको अन्त्यतिर लय गुमाउँदा आर्मीले सोझो सेटको हार बेहोर्‍यो । दोस्रो सेटमा पुलिसले ७ अंक पछाडि परेको अवस्था उल्टाएको थियो । स्पाइकर संगम महतोले नियमित रूपमा अंक जोडे पनि डिफेन्समा भने आर्मी फितलो देखिएको थियो ।प्रतियोगिताको सर्वोत्कृष्ट खेलाडीको उपाधि सरस्वतीले जितिन् । टोलीका अन्य खेलाडीले अपेक्षित प्रदर्शन गर्न नसकेको प्रतियोगितामा उनले निरन्तर अंक जोडेकी थिइन् । उनले पुरस्कारस्वरुप २५ हजार रुपैयाँ प्राप्त गरिन् । राष्ट्रिय वाणिज्य बैंकको मुख्य प्रायोजन नेपाल भलिबल संघले प्रतियोगिता आयोजना गरेको थियो । ६ टोलीले राउन्ड रोबिन लिगमा प्रतिस्पर्धा गरेपछि शीर्ष ४ टोलीले नकआउट चरणमा प्रतिस्पर्धा गरेका थिए ।विधागत उत्कृष्ट (जनही ५ हजार)स्पाइकर : प्रतिभा माली (न्यु डायमन्ड)सेटर : जानकी भण्डारी (आर्मी)ब्लकर : सोफिया पुन (आर्मी)सर्भर : अरुणा शाही (न्यु डायमन्ड)डिफेन्स : सलिना श्रेष्ठ (न्यु डायमन्ड)प्रशिक्षक : कुमार राई (न्यु डायमन्ड)